EUROOPA KOMISJON Brüssel,19.10.2020 JOIN(2020) 20 final/2 2020/0305(NLE) Ühisettepanek: NÕUKOGU MÄÄRUS inimõiguste raske rikkumise vastu suunatud piiravate meetmete kohta



SELETUSKIRI 1.ETTEPANEKU TAUST XXX võttis nõukogu vastu otsuse (ÜVJP) 2020/XXX, millega luuakse sihipäraste piiravate meetmete raamistik, et reageerida inimõiguste raskele rikkumisele kõikjal maailmas. Nõukogu otsusega on ette nähtud reisikeeld, rahaliste vahendite ja majandusressursside külmutamine ning rahaliste vahendite ja majandusressursside kättesaadavaks tegemise keeld isikute, üksuste või asutuste puhul, kes vastutavad inimõiguste raskete rikkumiste või kuritarvituste eest või toetavad neid või on muul viisil nendega seotud, samuti isikute, üksuste või asutuste puhul, kes on asjaomaste füüsiliste ja juriidiliste isikute, üksuste ja asutustega seotud. Isikud, üksused ja asutused, kelle suhtes kohaldatakse piiravaid meetmeid, on loetletud otsuse (ÜVJP) 2020/XXX lisas. Võttes arvesse Euroopa Liidu toimimise lepingut, eriti selle artiklit 215, tuleb liidul võtta otsuse (ÜVJP) 2020/XXX rakendamiseks täiendavaid meetmeid. Liidu välisasjade ja julgeolekupoliitika kõrge esindaja ning Euroopa Komisjon peaksid esitama ettepaneku võtta vastu määrus, mis käsitleb inimõiguste raske rikkumise vastu suunatud piiravaid meetmeid. 2020/0305 (NLE) Ühisettepanek: NÕUKOGU MÄÄRUS inimõiguste raske rikkumise vastu suunatud piiravate meetmete kohta EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 215, võttes arvesse nõukogu otsust (ÜVJP) 2020/XXX inimõiguste raske rikkumise vastu suunatud piiravate meetmete kohta, võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühisettepanekut ning arvestades järgmist: (1)XXX võttis nõukogu vastu otsuse (ÜVJP) 2020/XXX, millega luuakse sihipäraste piiravate meetmete raamistik, et reageerida inimõiguste raskele rikkumisele kõikjal maailmas. Nõukogu otsusega on ette nähtud reisikeeld, rahaliste vahendite ja majandusressursside külmutamine ning rahaliste vahendite ja majandusressursside kättesaadavaks tegemise keeld isikute, üksuste või asutuste puhul, kes vastutavad inimõiguste raskete rikkumiste või kuritarvituste eest või toetavad neid või on muul viisil nendega seotud, samuti isikute, üksuste või asutuste puhul, kes on asjaomaste füüsiliste ja juriidiliste isikute, üksuste ja asutustega seotud. Isikud, üksused ja asutused, kelle suhtes kohaldatakse piiravaid meetmeid, on loetletud otsuse (ÜVJP) 2020/XXX lisas. Nõukogu otsuses rõhutatakse, et sihipäraste piiravate meetmete kohaldamise kaalumisel on oluline võtta arvesse rahvusvahelist inimõigustealast õigust ning rahvusvahelise inimõigustealase õiguse ja rahvusvahelise humanitaarõiguse koostoimet. (2)Käesolevas määruses austatakse põhiõigusi ja järgitakse põhimõtteid, mida on tunnustatud Euroopa Liidu põhiõiguste hartas, eelkõige õigust tõhusale õiguskaitsevahendile, kaitseõigust ja õigust isikuandmete kaitsele. Käesolevat määrust tuleks kohaldada kooskõlas nimetatud õigustega. (3)Selleks et tagada käesoleva määruse ühetaolised rakendamistingimused, tuleks komisjonile anda rakendamisvolitused. (4)Käesoleva määruse rakendamiseks ja selleks et tagada võimalikult suur õiguskindlus liidus, tuleks avalikustada nende füüsiliste ja juriidiliste isikute, üksuste ning asutuste nimed ja muud asjakohased andmed, kelle rahalised vahendid ja majandusressursid külmutatakse kooskõlas käesoleva määrusega. Igasugune isikuandmete töötlemine peaks toimuma kooskõlas Euroopa Parlamendi ja nõukogu määrustega (EL) 2016/679 ja (EL) 2018/1725. (5)Liikmesriigid ja komisjon peaksid üksteist teavitama käesoleva määruse kohaselt võetud meetmetest ja edastama üksteisele muu nende käsutuses oleva käesoleva määrusega seotud asjakohase teabe.

(6)Liikmesriigid peaksid kehtestama õigusnormid karistuste kohta, mida kohaldatakse käesoleva määruse sätete rikkumise korral, ja tagama nende normide rakendamise. Sellised karistused peaksid olema tõhusad, proportsionaalsed ja hoiatavad, ON VASTU VÕTNUD KÄESOLEVA MÄÄRUSE: Artikkel 1 Käesolevas määruses kasutatakse järgmisi mõisteid: (a)„nõue“ – enne või pärast käesoleva määruse jõustumise kuupäeva kas kohtumenetluses või muul viisil esitatud nõue, mis tuleneb lepingust või tehingust või on sellega seotud, eelkõige: i) nõue, millega taotletakse lepingust või tehingust tuleneva või sellega seotud kohustuse täitmist; ii) nõue, mille eesmärk on mis tahes vormis võlakirja, finantstagatise või kahjuhüvitise pikendamine või väljamaksmine; iii) lepingu või tehinguga seotud hüvitisnõue; iv) vastunõue; v) nõue, mille eesmärk on kohtuotsuse, vahekohtu otsuse või sellega samaväärse otsuse tunnustamine või täitmine, sealhulgas välisriigi kohtuotsuste täidetavaks tunnistamise menetluse kaudu, olenemata kohast, kus otsus on tehtud; (b)„leping või tehing“ – mis tahes vormis ning mis tahes õiguse alusel tehtav tehing, mis hõlmab kas ühte või mitut lepingut või samalaadset kohustust samade või eri poolte vahel. Mõiste „leping“ hõlmab võlakirju, tagatisi või hüvitisi, eriti finantstagatisi ja -hüvitisi, ning krediite, olenemata sellest, kas need on juriidiliselt iseseisvad või mitte, ning iga kaasnevat tingimust, mis tuleneb tehingust või on sellega seotud; (c)„pädevad asutused“ – liikmesriikide pädevad asutused, mis on kindlaks määratud II lisas loetletud veebisaitidel; (d)„majandusressursid“ – igasugune vara, nii materiaalne kui ka mittemateriaalne, nii kinnis- kui ka vallasvara, mis ei kuulu rahaliste vahendite hulka, kuid mida on võimalik kasutada rahaliste vahendite, kaupade või teenuste hankimiseks; (e)„majandusressursside külmutamine“ – toimingud, millega tõkestatakse majandusressursside kasutamine rahaliste vahendite, kaupade või teenuste hankimiseks, sealhulgas (kuid mitte ainult) neid müües, rentides või neile hüpoteeki seades; (f)„rahaliste vahendite külmutamine“ – toimingud, millega tõkestatakse rahaliste vahendite liigutamine, ülekandmine, muutmine, kasutamine, juurdepääs neile või tehingud nendega, mis võiks kaasa tuua muutusi nende mahus, väärtuses, asukohas, omandilises kuuluvuses, valduses, iseloomus või otstarbes või muid muutusi, mis võimaldaksid kõnealuseid rahalisi vahendeid kasutada, sealhulgas portfelli hallata; (g)„rahalised vahendid“ – finantsvara ja tulu, sealhulgas, kuid mitte ainult: i) sularaha, tšekid, rahalised nõuded, käskvekslid, maksekorraldused ja muud makseinstrumendid; ii) hoiused finantsasutustes või muudes üksustes, kontode saldod, võlad ja võlakohustused; iii) avalikult ja eraviisiliselt kaubeldavad väärtpaberid ja võlainstrumendid, sealhulgas aktsiad ja osakud, väärtpaberite sertifikaadid, võlakirjad, vekslid, optsioonitunnistused, võlaväärtpaberid ja tuletisväärtpaberite lepingud; iv) intressid, dividendid või muu varadelt saadud või neist kogunenud tulu;

v) krediit, tasaarvestusõigus, tagatised, täitmisgarantiid või muud finantskohustused; vi) akreditiivid, veokirjad, ostukirjad; vii) fondides või finantsvahendites osalemist tõendavad dokumendid; (h)„liidu territoorium“ – liikmesriikide territooriumid, sealhulgas nende õhuruum, kus kohaldatakse aluslepingut selles kindlaks määratud tingimustel. Artikkel 2 1.Käesolevat määrust kohaldatakse järgmiste tegude suhtes: (a)genotsiid; (b)inimsusvastased kuriteod; (c)inimõiguste raske rikkumine, st: i)piinamine ja muu julm, ebainimlik või inimväärikust alandav kohtlemine või karistamine; ii)orjapidamine; iii)kohtuväline või omavoliline hukkamine või surmamine; iv)isikute kadunuks jääma sundimine; v)meelevaldne vahistamine või kinnipidamine; (d)muu inimõiguste rikkumine, sealhulgas (kuid mitte üksnes): i) inimkaubandus; ii) seksuaalne ja sooline vägivald; iii) rahumeelse kogunemise vabaduse ja ühinemise vabaduse rikkumine; iv)arvamus- ja väljendusvabaduse rikkumine;

v) usu- ja veendumusvabaduse rikkumine, juhul kui selline rikkumine on ulatuslik, süstemaatiline või muul viisil raske. 2.Lõike 1 kohaldamisel tuleks arvesse võtta rahvusvahelist tavaõigust ja laialdaselt tunnustatud rahvusvahelise õiguse akte, nagu: (a)kodaniku- ja poliitiliste õiguste rahvusvaheline pakt; (b)majanduslike, sotsiaalsete ja kultuuriliste õiguste rahvusvaheline pakt; (c)piinamise ning muu julma, ebainimliku või inimväärikust alandava kohtlemise ja karistamise vastane konventsioon; (d)rassilise diskrimineerimise kõigi vormide kõrvaldamise rahvusvaheline konventsioon; (e)naiste diskrimineerimise kõigi vormide likvideerimise konventsioon; (f)lapse õiguste konventsioon; (g)kõigi isikute kaitsmist kadunuks jääma sundimise eest käsitlev rahvusvaheline konventsioon; (h)puuetega inimeste õiguste konventsioon; (i)rahvusvahelise organiseeritud kuritegevuse vastu võitlemise Ühinenud Rahvaste Organisatsiooni konventsiooni täiendav naiste ja lastega kaubitsemise ning muu inimkaubanduse ärahoidmise ja selle kuriteo eest karistamise protokoll; (j)inimõiguste ja põhivabaduste kaitse konventsioon; (k)Rahvusvahelise Kriminaalkohtu Rooma statuut. 3.Käesoleva määruse tähenduses võivad füüsiliste või juriidiliste isikute ja üksuste või asutuste hulka kuuluda: (a)riiklikud osalejad; (b)muud osalejad, kes omavad tegelikku kontrolli või võimu teatava territooriumi üle; (c)muud valitsusvälised osalejad vastavalt nõukogu otsuse (ÜVJP) 2020/XXX artikli 1 lõikes 4 sätestatud tingimustele. Artikkel 3 1.Kõik I lisas loetletud füüsilistele või juriidilistele isikutele, üksustele või asutustele kuuluvad, nende valduses või kontrolli all olevad rahalised vahendid ja majandusressursid külmutatakse.

2.I lisas loetletud füüsilistele või juriidilistele isikutele, üksustele või asutustele ega nende kasuks ei tehta otseselt ega kaudselt kättesaadavaks rahalisi vahendeid ega majandusressursse. 3.I lisas loetletakse nõukogu poolt otsuse (ÜVJP) 2020/XXX artikli 3 kohaselt kindlaks tehtud: (a)füüsilised või juriidilised isikud, üksused või asutused, kes vastutavad artikli 2 lõikes 1 kirjeldatud tegude eest; (b)füüsilised või juriidilised isikud, üksused või asutused, kes pakuvad rahalist, tehnilist või materiaalset toetust artikli 2 lõikes 1 kirjeldatud tegudeks või on nendega muul viisil seotud, sealhulgas mis puudutab selliste tegude kavandamist ja juhtimist, nende tegemiseks käsu andmist, neile kaasa aitamist, nende ettevalmistamist, nende hõlbustamist või neile õhutamist; (c)füüsilised või juriidilised isikud, üksused või asutused, kes on seotud käesoleva lõike punktides a ja b nimetatud füüsiliste või juriidiliste isikute, üksuste või asutustega. Artikkel 4 1.Erandina artiklist 3 võivad liikmesriikide pädevad asutused anda loa teatavate külmutatud rahaliste vahendite või majandusressursside vabastamiseks või kättesaadavaks tegemiseks vastavalt tingimustele, mida nad asjakohaseks peavad, ning pärast seda, kui nad on teinud kindlaks, et need rahalised vahendid või majandusressursid on: (a)vajalikud I lisas loetletud füüsiliste või juriidiliste isikute, üksuste või asutuste või selliste füüsiliste isikute ülalpeetavate pereliikmete põhivajaduste katmiseks, sealhulgas toidu, üüri või hüpoteegi, ravimite ja ravikulude, maksude, kindlustusmaksete ning kommunaalteenuste eest tasumiseks; (b)ette nähtud üksnes õigusabiteenustega seotud mõistliku töötasu maksmiseks või nendest teenustest tulenevate kulude hüvitamiseks; (c)ette nähtud üksnes tasu või teenustasu maksmiseks külmutatud rahaliste vahendite või majandusressursside tavapärase haldamise või säilitamise eest; (d)vajalikud erakorraliste kulutuste katteks, tingimusel et asjaomane pädev asutus on vähemalt kaks nädalat enne loa andmist teavitanud teiste liikmesriikide pädevaid asutusi ja komisjoni põhjustest, mille alusel ta peab vajalikuks konkreetse loa andmist või (e)makstavad rahvusvahelise õiguse alusel puutumatu diplomaatilise või konsulaaresinduse või rahvusvahelise organisatsiooni pangakontole või pangakontolt, kui sellised maksed on ette nähtud diplomaatilise või konsulaaresinduse või rahvusvahelise organisatsiooni ametlikel eesmärkidel kasutamiseks. 2.Asjaomane liikmesriik teavitab teisi liikmesriike ja komisjoni kõikidest lõike 1 alusel antud lubadest kahe nädala jooksul alates loa andmisest. Artikkel 5 1.Erandina artiklist 3 võivad liikmesriikide pädevad asutused tingimustel, mida nad peavad asjakohaseks, anda loa teatavate külmutatud rahaliste vahendite või majandusressursside vabastamiseks või teha teatavad rahalised vahendid või majandusressursid kättesaadavaks pärast seda, kui nad on kindlaks teinud, et need rahalised vahendid või majandusressursid on vajalikud humanitaartegevuseks, näiteks abi kohaletoimetamine või selle hõlbustamine (sealhulgas ravimid, toit või humanitaartöötajate transport ja sellega seotud abi), või evakueerimiseks. 2.Asjaomane liikmesriik teavitab nelja nädala jooksul pärast loa andmist teisi liikmesriike ja komisjoni kõikidest lõike 1 alusel antud lubadest. Artikkel 6 1.Erandina artikli 3 lõikest 1 võivad liikmesriikide pädevad asutused anda loa teatavate külmutatud rahaliste vahendite või majandusressursside vabastamiseks, kui on täidetud järgmised tingimused: (a)vahekohus on teinud kõnealuste rahaliste vahendite või majandusressursside kohta otsuse enne kuupäeva, mil artiklis 3 osutatud füüsiline või juriidiline isik, üksus või asutus kanti I lisas esitatud loetellu, või nende kohta on tehtud liidu kohtu või haldusorgani otsus või asjaomases liikmesriigis täitmisele pööratav kohtuotsus enne või pärast nimetatud kuupäeva; (b)rahalisi vahendeid või majandusressursse kasutatakse ainult sellise otsusega tagatud või kehtivaks tunnistatud nõuete rahuldamiseks kõnealuseid nõudeid omavate isikute õigusi reguleerivate õigusnormidega seatud piires;

(c)otsus ei ole tehtud I lisas loetletud füüsilise või juriidilise isiku, üksuse või asutuse kasuks ning (d)otsuse tunnustamine ei ole vastuolus asjaomase liikmesriigi avaliku korraga. 2.Asjaomane liikmesriik teavitab teisi liikmesriike ja komisjoni kõikidest lõike 1 alusel antud lubadest kahe nädala jooksul alates loa andmisest. Artikkel 7 1.Erandina artikli 3 lõikest 1 ning tingimusel, et I lisas loetletud füüsilisel või juriidilisel isikul, üksusel või asutusel tuleb teha makseid vastavalt lepingule või kokkuleppele, mille ta on sõlminud, või kohustusele, mis tekkis asjaomasele füüsilisele või juriidilisele isikule, üksusele või asutusele enne kuupäeva, mil kõnealune füüsiline või juriidiline isik, üksus või asutus kanti I lisasse, võivad liikmesriikide pädevad asutused anda loa teatavate külmutatud rahaliste vahendite või majandusressursside vabastamiseks vastavalt tingimustele, mida nad peavad asjakohaseks, eeldusel et asjaomane pädev asutus on teinud kindlaks, et: (a)I lisas loetletud füüsiline või juriidiline isik, üksus või asutus kasutab rahalisi vahendeid või majandusressursse makseteks ning (b)need maksed ei ole vastuolus artikli 3 lõikega 2. 2.Asjaomane liikmesriik teavitab teisi liikmesriike ja komisjoni kõikidest lõike 1 alusel antud lubadest kahe nädala jooksul alates loa andmisest. Artikkel 8 1.Artikli 3 lõige 2 ei takista finantseerimis- või krediidiasutustel, kes saavad rahalisi vahendeid, mille on loetellu kantud füüsilise või juriidilise isiku, üksuse või asutuse kontole üle kandnud kolmandad isikud, külmutatud kontode krediteerimist, tingimusel et ka kõik neile kontodele lisatavad summad külmutatakse. Finantseerimis- või krediidiasutus teatab asjaomasele pädevale asutusele viivitamata sellistest ülekannetest. 2.Artikli 3 lõiget 2 ei kohaldata külmutatud kontodele lisatud järgmiste summade suhtes: (a)nende kontode intressid või muud tulud; (b)maksed, mis tulenevad lepingutest, kokkulepetest või kohustustest, mis sõlmiti või tekkisid enne kuupäeva, mil artiklis 3 osutatud füüsiline või juriidiline isik, üksus või asutus kanti I lisasse, või (c)maksed, mis kuuluvad tasumisele mõnes liikmesriigis tehtud või asjaomases liikmesriigis täitmisele pööratava kohtu, haldusorgani või vahekohtu otsuse alusel eeldusel, et selliste intresside, muude tulude ja maksete suhtes kohaldatakse jätkuvalt artikli 3 lõikes 1 sätestatud meetmeid. Artikkel 9 1.I lisas loetletud füüsilisi isikuid takistatakse liikmesriigi territooriumile sisenemast või seda läbimast. 2.Lõikega 1 ei kohustata liikmesriiki keelama oma kodanike sisenemist oma territooriumile. Artikkel 10 1.Erandina artiklist 9 võivad liikmesriikide pädevad asutused anda neile sobivatel tingimustel loa I lisas loetletud füüsiliste isikute sisenemiseks liikmesriigi territooriumile või selle läbimiseks, tingimusel et:

(a)selline sisenemine või läbimine on nõutav seoses sellisest rahvusvahelisest õigusest tuleneva kohustusega, mis on asjaomasele liikmesriigile siduv: i) rahvusvahelise valitsustevahelise organisatsiooni asukohariigina; ii) Ühinenud Rahvaste Organisatsiooni kokku kutsutud või selle egiidi all toimuva rahvusvahelise konverentsi korraldajariigina; iii) privileege ja immuniteete kehtestava mitmepoolse lepingu alusel või iv) Püha Tooli (Vatikan) ja Itaalia vahel 1929. aastal sõlmitud lepingust (Lateraani pakt) tulenevalt; (b)liikmesriik on Euroopa Julgeoleku- ja Koostööorganisatsiooni (OSCE) asukohariik. 2.Asjaomane liikmesriik teavitab teisi liikmesriike ja komisjoni kõikidest lõike 1 punkti b alusel antud lubadest. 3.Käesoleva artikli kohaselt antud luba on rangelt piiratud eesmärgiga, milleks see on antud, ja sellega otseselt seotud füüsiliste isikutega. Artikkel 11 1.Erandina artiklist 9 võivad liikmesriikide pädevad asutused anda neile sobivatel tingimustel loa I lisas loetletud füüsiliste isikute sisenemiseks liikmesriigi territooriumile või selle läbimiseks, tingimusel et selline sisenemine või läbimine on: (a)õigustatud seoses kiireloomuliste humanitaarvajadustega või osalemisega valitsustevahelistel kohtumistel, liidu toel toimuvatel või liidu korraldatud kohtumistel või OSCE eesistujaks oleva liikmesriigi korraldatud kohtumistel, kus peetakse poliitilist dialoogi, mis otseselt edendab piiravate meetmete poliitilisi eesmärke, sealhulgas inimõiguste tõsiste rikkumiste ja kuritarvituste lõpetamist ning inimõiguste edendamist, või (b)vajalik kohtumenetluse läbiviimiseks. 2.Asjaomane liikmesriik teatab teistele liikmesriikidele ja komisjonile kirjalikult oma kavatsusest anda luba käesoleva artikli alusel. Kui liikmesriik või komisjon esitab kahe tööpäeva jooksul pärast teate saamist kirjaliku vastuväite, võib nõukogu kvalifitseeritud häälteenamusega otsustada kavandatud loa anda. 3.Käesoleva artikli kohaselt antud luba on rangelt piiratud eesmärgiga, milleks see on antud, ja sellega otseselt seotud füüsiliste isikutega. Artikkel 12 1.Ilma et see piiraks kohaldatavate aruandlust, konfidentsiaalsust ja ametisaladust käsitlevate normide kohaldamist, peavad füüsilised ja juriidilised isikud, üksused ning asutused: (a)esitama viivitamata käesoleva määruse järgimist hõlbustava teabe – näiteks teabe vastavalt artikli 3 lõikele 1 külmutatud arvete ja rahasummade kohta – pädevale asutusele, mis asub nende elu- või asukoha liikmesriigis, ja edastama selle teabe otse või liikmesriikide kaudu komisjonile ning (b)tegema kõnealuse pädeva asutusega koostööd punktis a osutatud teabe kontrollimisel. 2.Lisateave, mille komisjon saab otse, tehakse liikmesriikidele kättesaadavaks. 3.Käesoleva artikli kohaselt esitatud või saadud teavet kasutatakse ainult sel otstarbel, milleks see edastati või saadi.

Artikkel 13 Keelatud on teadlikult ja tahtlikult osaleda tegevuses, mille eesmärk või tagajärg on kõrvalehoidmine artiklis 3 osutatud meetmetest. Artikkel 14 1.Määrust rakendavale füüsilisele või juriidilisele isikule, üksusele või asutusele, selle juhtidele või töötajatele ei tulene rahaliste vahendite ja majandusressursside külmutamisest või nende kättesaadavaks tegemisest keeldumisest, mis on tehtud heas usus, et selline tegevus on kooskõlas käesoleva määrusega, mingit vastutust, välja arvatud juhul, kui tõendatakse, et rahaliste vahendite ja majandusressursside külmutamise või kinnipidamise põhjustas hooletus. 2.Füüsilistele või juriidilistele isikutele, üksustele või asutustele ei tulene mingit vastutust sellise tegevuse eest, mille puhul nad ei teadnud ja neil ei olnud põhjendatud alust arvata, et nende tegevus võiks olla vastuolus käesolevas määruses sätestatud meetmetega. Artikkel 15 1.Lepingu või tehingu puhul, mille täitmist on otseselt või kaudselt, tervikuna või osaliselt mõjutanud käesoleva määrusega kehtestatud meetmed, ei rahuldata ühtki nõuet, sealhulgas hüvitisnõuet ega muud samalaadset nõuet, nagu tasaarvestusnõue või tagatisnõue, eelkõige nõuet, mille eesmärk on mis tahes vormis võlakirja, tagatise või hüvitise, eelkõige finantstagatise või kahjuhüvitise pikendamine või väljamaksmine, kui selle esitajaks on: (a)I lisas loetletud füüsilised või juriidilised isikud, üksused või asutused; (b)füüsiline või juriidiline isik, üksus või asutus, kes tegutseb mõne punktis a osutatud füüsilise või juriidilise isiku, üksuse või asutuse kaudu või tema nimel. 2.Igas nõude täitmise menetluses lasub kohustus tõendada, et kõnealuse nõude täitmine ei ole lõike 1 alusel keelatud, kõnealuse nõude täitmist taotleval füüsilisel või juriidilisel isikul, üksusel või asutusel. 3.Käesoleva artikliga ei piirata lõikes 1 osutatud füüsiliste või juriidiliste isikute, üksuste ega asutuste õigust nõuda kooskõlas käesoleva määrusega lepinguliste kohustuste täitmata jätmise seaduslikkuse kohtulikku kontrolli. Artikkel 16 1.Komisjon ja liikmesriigid teatavad üksteisele käesoleva määruse alusel võetud meetmetest ja jagavad omavahel muud nende käsutuses olevat käesoleva määrusega seotud asjakohast teavet, eelkõige teavet, mis puudutab järgmist: (a)artikli 3 alusel külmutatud rahalised vahendid ning artiklite 4, 5, 6 ja 7 alusel antud load; (b)rikkumise ja jõustamisega seotud probleemid ning liikmesriikide kohtute tehtud otsused. 2.Liikmesriigid edastavad viivitamata üksteisele ja komisjonile muu nende käsutuses oleva asjaomase teabe, mis võib mõjutada käesoleva määruse tõhusat rakendamist. Artikkel 17 1.Komisjonil on õigus: (a)muuta I lisa otsuste põhjal, mille nõukogu on teinud seoses nõukogu otsuse (ÜVJP) 2020/XXX lisaga, ning (b)muuta II lisa liikmesriikide esitatud teabe alusel.

2.Komisjon edastab lõikes 1 osutatud otsuse – sealhulgas loetellu kandmise põhjused – asjaomasele füüsilisele või juriidilisele isikule, üksusele või asutusele, juhul kui tema aadress on teada, või kui aadressi ei ole teada, juhib loetellu kantud füüsiliste või juriidiliste isikute, üksuste või asutuste tähelepanu oma otsustele vastavasisulise teate avaldamise kaudu Euroopa Liidu Teatajas, andes kõnealusele füüsilisele või juriidilisele isikule, üksusele või asutusele võimaluse esitada märkusi. 3.Märkuste või uute oluliste tõendite esitamise korral vaatab komisjon oma otsuse esitatud märkusi ja muud asjakohast teavet arvesse võttes ja lõike 1 kohase menetluse kohaselt uuesti läbi ning teavitab füüsilist või juriidilist isikut, üksust või asutust läbivaatamise tulemustest. Artikkel 18 1.I lisa sisaldab asjaomaste füüsiliste või juriidiliste isikute, üksuste või asutuste loetellu kandmise põhjuseid. 2.I lisa sisaldab asjaomaste füüsiliste või juriidiliste isikute, üksuste või asutuste tuvastamiseks vajalikku kättesaadavat teavet. Füüsiliste isikute puhul võib selline teave sisaldada järgmist: nimed ja varjunimed; sünniaeg ja -koht; kodakondsus; passi ja isikutunnistuse numbrid; sugu; aadress (kui see on teada); positsioon või amet. Juriidiliste isikute, üksuste või asutuste puhul võib selline teave sisaldada nimesid, registrisse kandmise kohta ja kuupäeva, registrinumbrit ja tegevuskohta. Artikkel 19 1.Liikmesriigid kehtestavad õigusnormid käesoleva määruse sätete rikkumise eest kohaldatavate karistuste kohta ning võtavad kõik vajalikud meetmed nende rakendamise tagamiseks. Ettenähtud karistused peavad olema tõhusad, proportsionaalsed ja hoiatavad. 2.Liikmesriigid teevad lõikes 1 osutatud normid komisjonile teatavaks viivitamata pärast käesoleva määruse jõustumist ja teavitavad komisjoni nende hilisematest muudatustest. Artikkel 20 1.Käesoleva määruse kohaste ülesannete täitmiseks töötleb komisjon isikuandmeid. Kõnealused ülesanded hõlmavad järgmist: (a)I lisasse tehtavate muudatuste ettevalmistamine ja tegemine; (b)I lisasse kantud andmete lisamine selliste isikute, rühmituste ja üksuste elektroonilisse konsolideeritud loetellu, kelle suhtes on kehtestatud liidu finantssanktsioonid, ning interaktiivsele sanktsioonide kaardile, mis on mõlemad avalikult kättesaadavad; (c)käesoleva määruse kohaste meetmete mõju käsitleva teabe töötlemine, näiteks külmutatud rahaliste vahendite väärtus ja teave pädevate asutuste antud lubade kohta. 2.Käesoleva määruse kohaldamisel seoses lõikes 1 osutatud ülesannete täitmiseks vajalike töötlemistoimingutega määratakse komisjoni vastutavaks töötlejaks määruse (EL) 2018/1725 artikli 3 lõike 8 tähenduses II lisas nimetatud komisjoni talitus. Artikkel 21 1.Liikmesriigid määravad käesolevas määruses osutatud pädevad asutused ja märgivad need ära II lisas loetletud veebisaitidel. Liikmesriigid teatavad komisjonile igast II lisas loetletud veebisaidi aadressi muudatusest. 2.Liikmesriigid teatavad komisjonile oma pädevad asutused ja nende kontaktandmed viivitamata pärast käesoleva määruse jõustumist ja teavitavad komisjoni igast hilisemast muudatusest. 3.Kui käesolevas määruses on sätestatud nõue komisjoni teavitada või temaga suhelda, tuleb selleks kasutada II lisas esitatud aadressi ja muid kontaktandmeid. Artikkel 22 Käesolevat määrust kohaldatakse: